સૂર્યપ્રકાશમાં જીવન છે, જીવન સૂર્યમાંથી આવે છે. આ સૂર્યનો પ્રકાશ જેની પર પડે તે પ્રકૃતિમાં ખીલે અને ફૂલેફાલે. સૂર્યની જેની પર નજર પડે તેની દુનિયા નોંધ લે, સૂર્ય જેને જુએ તે લોકોમાં પૂજાય છે. સૂર્ય એટલે સત્તા, રાજા અને અનન્ય શાસક. શાસક જે માત્ર એક જ છે અને તેની ઉપર કોઈ નથી, તેને કોઈ હુકમ કરી શકતું નથી,આ સૂર્ય માત્ર હુકમ જ કરે છે. આવો પ્રભાવી સૂર્ય જો ગુરુ સાથે બેસી જાય, તો માનવીની તકદીર જીવનમાં એકવાર નહીં અનેકવાર ખુલે છે. સૂર્ય સાથે ગુરુ હોય તો જાતકને સત્તા સહજ મળે છે, સત્તા સુધી તેની પહોંચ અને વ્યવહાર આસાનીથી પહોંચે છે. મોટા ઘરોમાં અને સત્તાધારીઓ વચ્ચે તેને ઉઠવા બેસવાનો મોકો અચૂક મળે છે.સત્તાના સલાહકાર, મંત્રીઓ, ન્યાયતંત્રના સત્તાધીશો, રાજકીય પક્ષોના સંગઠન કર્તાઓ અને ટૂંકમાં જેનો સત્તા સાથે સંબંધ છે તે બધા જાતકોની કુંડળીમાં ગુરુ અને સૂર્યનો સંબંધ જોવા મળશે. ગુરુ સાથે સૂર્યનો સંબંધ એટલે શક્તિ, સ્વાભિમાન અને સત્તાનો મેળાપ.